CELEX: 32013D0260
Language: lt
Date: 1369958400000
Title: 2013/260/ES: 2013 m. gegužės 31 d. Komisijos sprendimas dėl pagal Europos Parlamento ir Tarybos mašinų direktyvos 2006/42/EB 11 straipsnį Vokietijos priimtos priemonės, kuria uždraudžiama tiekti rinkai bendrovės „Regal Tools Co. Ltd.“ gaminamus HV 0003 tipo grandininius pjūklus (pranešta dokumentu Nr. C(2013) 3125)  Tekstas svarbus EEE

4.6.2013   
            
            
               LT
            
            
               Europos Sąjungos oficialusis leidinys
            
            
               L 150/31
            
         KOMISIJOS SPRENDIMAS
   2013 m. gegužės 31 d.
   dėl pagal Europos Parlamento ir Tarybos mašinų direktyvos 2006/42/EB 11 straipsnį Vokietijos priimtos priemonės, kuria uždraudžiama tiekti rinkai bendrovės „Regal Tools Co. Ltd.“ gaminamus HV 0003 tipo grandininius pjūklus
   (pranešta dokumentu Nr. C(2013) 3125)
   (Tekstas svarbus EEE)
   (2013/260/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos Parlamento ir Tarybos direktyvą 2006/42/EB (1) dėl mašinų, ypač į jos 11 straipsnį,
   kadangi:
   
               (1)
            
            
               remdamosi Direktyvos 2006/42/EB 11 straipsnio 2 dalimi Vokietijos valdžios institucijos pranešė Komisijai ir kitoms valstybėms narėms apie priemonę, kuria uždraudžiama tiekti rinkai HV 0003 tipo grandininius pjūklus, gaminamus bendrovės „Regal Tools Co. Ltd.“ (Technology Industrial Park, Chengxin Road 223, Yongkang, Kinija) ir į ES importuojamus bendrovės „Bergner Europe GmbH“ (Am Seestern 18, 40547 Düsseldorf, Vokietija);
            
         
               (2)
            
            
               Vokietijos valdžios institucijos nurodė, kad priemonė taikoma dėl grandininių pjūklų neatitikties toliau išvardytiems esminiams sveikatos ir saugos reikalavimams, nustatytiems Direktyvos 2006/42/EB I priede (susijusiems su atitinkamo Europos darniojo standarto EN ISO 11681-1 specifikacijomis):
               
                           1.3.2.
                        
                        
                           Sulūžimo rizika dirbant
                           Tiek galinė, tiek priekinė grandininio pjūklo rankenos neišlaikė stiprumo bandymų, nustatytų susijusiame Europos darniajame standarte (EN ISO 11681-1:2008; 5.2.1 punktas).
                        
                     
                           1.7.4.
                        
                        
                           Instrukcijos
                           Instrukcijose nenurodytas gamintojo bendrovės pavadinimas ir tikslus adresas (1.7.4.2 punkto a papunktis), EB atitikties deklaracija (1.7.4.2 punkto c papunktis), bendras mašinos aprašas (1.7.4.2 punkto d papunktis), informacija apie akustinio triukšmo lygį (1.7.4.2 punkto u papunktis) ir informacija apie prietaiso skleidžiamas vibracijas (2.2.1.1 punktas).
                        
                     
                           2.3 (c)
                        
                        
                           Automatinis stabdys
                           Grandininis pjūklas nesustojo per pakankamai trumpą laiką nei tada, kai buvo aktyvuotas rankinis pjūklo stabdys, nei esant sąlygoms, kai turi būti aktyvuotas nerankinis stabdys (EN ISO 11681-1:2008, 5.5.1 ir 5.5.2 punktai);
                        
                     
         
               (3)
            
            
               Vokietijos valdžios institucijos nurodė, kad nors grandininiai pjūklai ir pažymėti CE ženklu, kartu su jais nepateikiama gamintojo arba jo įgalioto atstovo parengta ir pasirašyta EB atitikties deklaracija, kaip reikalaujama Direktyvos 2006/42/EB 5 straipsnio 1 dalies e punkte. Jos taip pat nurodė, kad nors nešiojami grandininiai pjūklai ir priklauso Direktyvos IV priede nurodytų kategorijų mašinoms, kurioms privaloma taikyti vieną iš 12 straipsnio 3 arba 4 dalyje nurodytų atitikties vertinimo procedūrų, tačiau nebuvo pateikta įrodymų, kad su HV 0003 tipo grandininiais pjūklais tokia procedūra buvo atlikta;
            
         
               (4)
            
            
               kartu su pranešimu buvo pateikta patikrinimo ataskaita, kurią parengė Deutsche Prüf- und Zertifizierungsstelle für Land- und Forsttechnik GbR;
            
         
               (5)
            
            
               vadovaudamasi Direktyvos 2006/42/EB 11 straipsnio 3 dalyje nustatyta procedūra, Komisija raštu kreipėsi į gamintoją ir importuotoją ir juos paragino pateikti pastabų dėl Vokietijos valdžios institucijų taikomos priemonės;
            
         
               (6)
            
            
               gamintojas atsakymo nepateikė. Importuotojas Komisijai nurodė, kad grandininių pjūklų prekyba nutraukta ir jis šio tipo grandininių pjūklų nebeimportuoja;
            
         
               (7)
            
            
               Vokietijos valdžios institucijų pateikti įrodymai patvirtina, kad bendrovės „Regal Tools Co. Ltd.“ gaminami HV 0003 tipo grandininiai pjūklai neatitinka Direktyvos 2006/42/EB esminių sveikatos ir saugos reikalavimų ir dėl šios neatitikties naudotojams kyla didelė rizika,
            
         PRIĖMĖ ŠĮ SPRENDIMĄ:
   1 straipsnis
   Vokietijos valdžios institucijų taikoma priemonė, kuria uždraudžiama tiekti rinkai bendrovės „Regal Tools Co. Ltd.“ gaminamus HV 0003 tipo grandininius pjūklus, yra pagrįsta.
   2 straipsnis
   Šis sprendimas skirtas valstybėms narėms.
   
      Priimta Briuselyje 2013 m. gegužės 31 d.
      
         
            Komisijos vardu
         
         Antonio TAJANI
         
            Pirmininko pavaduotojas
         
      
   
   
      (1)  OL L 157, 2006 6 9, p. 24.